**DĖL PRITARIMO ROKIŠKIO RAJONO SAVIVALDYBĖS IR PANEVĖŽIO APSKRITIES VYRIAUSIOJO POLICIJOS KOMISARIATO BENDRADARBIAVIMO SUTARČIAI**

2022 m. balandžio d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 20 straipsnio 2 dalies 12 punktu, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės taryba n u s p r e n d ž i a:

1. Pritarti Rokiškio rajono savivaldybės ir Panevėžio apskrities vyriausiojo policijos komisariato bendradarbiavimo sutarčiai (pridedama).

2. Įgalioti Rokiškio rajono savivaldybės merą Ramūną Godeliauską pasirašyti sprendimo 1 punkte nurodytą sutartį.

3. Pavesti Rokiškio rajono savivaldybės administracijai vykdyti bendradarbiavimo sutarties įsipareigojimus ir atlikti visus kitus veiksmus, susijusius su bendradarbiavimo sutarties įgyvendinimu.

4. Šį sprendimą skelbti Teisės aktų registre ir savivaldybės tinklalapyje.

Savivaldybės meras Ramūnas Godeliauskas

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PRITARIMO ROKIŠKIO RAJONO SAVIVALDYBĖS IR PANEVĖŽIO APSKRITIES VYRIAUSIOJO POLICIJOS KOMISARIATO BENDRADARBIAVIMO SUTARČIAI“**

**AIŠKINAMASIS RAŠTAS**

**Sprendimo projekto tikslai ir uždaviniai.**

Sprendimo projekto tikslas ir uždaviniai – pritarti bendradarbiavimo sutarčiai (toliau – sutartis) su Panevėžio apskrities vyriausiuoju policijos komisariatu (toliau – Komisariatas); įgalioti savivaldybės merą pasirašyti sutartį; pavesti Rokiškio rajono savivaldybės administracijai vykdyti sutarties įsipareigojimus.

**Teisinio reguliavimo nuostatos.**

Lietuvos Respublikos vietos savivaldos įstatymas, Lietuvos Respublikos policijos įstatymo 30 straipsnio 2 dalis, Rokiškio rajono savivaldybės vardu sudaromų sutarčių pasirašymo tvarkos aprašas, patvirtintas Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“.

**Sprendimo projekto esmė.**

Sutarties šalys – Rokiškio rajono savivaldybė (toliau – Savivaldybė) ir Panevėžio apskrities vyriausiasis policijos komisariatas (toliau – Šalys). Šios sutarties objektas – įgyvendinti trūkstamų policijos pareigūnų pritraukimo į Rokiškio rajoną finansinių priemonių programą.

Ketvirti metai stebima tendencija, kad vis mažiau jaunimo grįžta dirbti ir tarnauti į Panevėžio apskrities vyriausiojo policijos komisariato (toliau – Panevėžio apskr. VPK) Rokiškio rajono policijos komisariatą (toliau – Rokiškio r. PK). Rokiškio r. PK šiuo metu yra 10 laisvų nekomplektuotų pirminės grandies (vyriausiųjų patrulių) ir 5 viduriniosios grandies (tyrėjų ir vyresniųjų tyrėjų) policijos pareigūnų pareigybių, stygius sudaro 23 proc. Rokiškio r. PK didelė dalis tarnaujančių pareigūnų jau yra įgiję teisę į pareigūnų ir karių valstybinę pensiją. Dėl minėtų priežasčių ateityje gali susidaryti dar kritiškesnė situacija, ypač dėl pirminės grandies pareigūnų, dirbančių Reagavimo skyriuje. Šiuo metu būsimi policijos pareigūnai ruošiami Lietuvos policijos mokykloje ir Mykolo Riomerio universiteto Viešojo saugumo fakultete. Taip pat policininko profesinę kvalifikaciją gali įgyti asmenys, turintys aukštąjį išsilavinimą, baigę statutinės profesinio mokymo įstaigos įvadinio mokymo kursus. Pažymėtina, kad, įgiję policininko kvalifikaciją, asmenys gali rinktis tarnybą visose vidaus tarnybos įstaigose. Siekdami pritraukti minimas mokymo įstaigas baigusius asmenis pasirinkti tarnauti būtent Rokiškio r. PK, Panevėžio apskrities vyriausiasis komisariatas įsipareigoja parengti ir pateikti Rokiškio rajono savivaldybei trūkstamų policijos pareigūnų pritraukimo į Rokiškio rajoną finansinių priemonių programą, o Savivaldybė, įgyvendindama vieną iš savivaldybės savarankiškųjų funkcijų - dalyvavimas, bendradarbiavimas užtikrinant viešąją tvarką, kuriant ir įgyvendinant nusikaltimų prevencijos priemones – įsipareigoja pagal Komisariato pateiktą trūkstamų policijos pareigūnų pritraukimo į Rokiškio rajoną finansinių priemonių programą, skirti programos įgyvendinimui reikiamą finansavimą.

Su Panevėžio apskrities vyriausiojo policijos komisariato ir Rokiškio r. PK vadovais aptarta, jog vienkartinė finansinė paskata pareigūnui, paskirtam dirbti į Rokiškio r. PK, būtų 5000 eurų. Iš šios sumos galėtų būti mokama ir 250,00 eurų dydžio stipendija asmeniui, pasirinkusiam studijas Lietuvos policijos mokykloje. Likusi suma būtų išmokėta paskyrus dirbti į Rokiškio r. PK. Abiem atvejais pareigūnas įsipareigotų dirbti Rokiškyje ne trumpiau kaip 3 metus.

**Laukiami rezultatai.**

Bendradarbiavimo su Panevėžio apskrities vyriausiuoju policijos komisariatu stiprinimas, siekiant paskatinti mokymo įstaigas baigusius policijos pareigūnus dirbti Panevėžio apskr. VPK Rokiškio r. PK.

**Finansavimo šaltiniai ir lėšų poreikis**.

Sprendimui įgyvendinti lėšų poreikis- savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Teisės ir personalo skyriaus vyriausioji specialistė Daiva Jasiūnienė